Karel Tammjärv er blant idrettsutøverne som ble avslørt i å ha drevet med bloddoping
**Operasjon Årelating** (fra tysk *Operation Aderlass*) er betegnelsen på en etterforskning ledet av østerriksk politi rettet mot et omfattende internasjonalt dopingnettverk.

Etterforskning og pågripelser
-----------------------------

Etter at det var vekket mistanke mot den tyske idrettslegen Mark Schmidt, bestemte politiet seg for å overvåke hvilke idrettsutøvere han hadde kontakt med. Under Ski-VM 2019 i Seefeld slo politiet til mot en adresse i byen, der de tok de den østerrikske langrennsløperen Max Hauke på fersk gjerning mens han gjennomførte blodinfusjon. Fire andre langrennsløpere ble samtidig arrestert, disse ble senere identifisert som Dominik Baldauf, Aleksej Poltoranin, Andreas Veerpalu og Karel Tammjärv. Alle innrømmet å ha deltatt i dopingen, men i et intervju med den kasakhstanske avisen *Bnews* 6. mars 2019 trakk Poltoranin sin tilståelse. Han hevdet at han ble psykisk skadet av fengselsoppholdet, der han satt i isolasjon i en kald kjeller, og tilsto kun for å slippe ut og treffe familien.

I etterkant har også de østerrikske syklistene Stefan Denifl og Georg Preidler erkjent å ha gjennomført bloddoping. Det samme har den estiske langrennsløperen Algo Kärp.

Schmidt skal tidligere ha vært involvert i dopingsaken til Johannes Dürr, som ble avslørt i 2014. 5. mars 2019 ble det meldt at Dürr også var blitt arrestert av politiet.

Trond Nystad sa opp stillingen som landslagstrener for Østerrike etter at Baldauf og Hauke ble pågrepet. Langrennssjef i det østerrikske skiforbundet Markus Gandler ble avskjediget som et resultat av dopingavsløringene.

Den estiske langrennstreneren Mati Alaver ble anholdt av estisk politi 11. mars 2019. Han skal være mistenkt for å ha hatt en nøkkelrolle i dopingsaken. Alaver ble løslatt etter et avhør.

Tysk politi opplyste på en pressekonferanse i München 20. mars 2019 at 21 utøvere fra åtte land skal være involvert i dopingnettverket til Schmidt. Utøverne skal komme fra Tyskland, Østerrike, Italia, Sverige, Finland, Kroatia, Slovenia, Sør-Korea og USA.

I mai 2019 meldte den italienske avisen *La Gazzetta dello Sport* at de profesjonelle syklistene Alessandro Petacchi, Borut Božič, Kristijan Koren og Kristijan Đurasek kunne knyttes til Schmidt. Petacchi og Božič hadde da lagt opp som aktive utøvere.

Dom
---

23. juli 2019 ble det kjent at det østerrikske antidopingbyrået, Österreichische Anti-Doping Rechtskommission (ÖADR), hadde suspendert Baldauf og Hauke i fire år for bloddoping. Straffen trådte i kraft 1. mars 2019.

Referanser
----------

1. ↑  «Operation Aderlass: Weltweit agierendes Dopingnetzwerk zerschlagen» **(tysk)**. Bundekriminalamt. 27. februar 2019. Arkivert fra originalen 6. mars 2019. Besøkt 9. mars 2019.
2. ↑  Esten O. Sæther (1. mars 2019). «Dopraidet: Juksemakeren er selv politi!». *Dagbladet*. Besøkt 9. mars 2019.
3. ↑  Ole Kristian Strøm (8. mars 2019). «Poltoranin trekker dopingtilståelsen – hevder han ble psykisk skadet av fengselsoppholdet». *VG*. Besøkt 8. mars 2019.
4. ↑  Herman Tinius Folvik (4. mars 2019). «Ny syklist fra østerrike står fram i dopingskandalen». *VG*. Besøkt 9. mars 2019.
5. ↑  Jonas Wikborg (5. mars 2019). «Estisk avis: Ny langrennsutøver innrømmer bloddoping». *VG*. Besøkt 9. mars 2019.
6. ↑  «Aksjonerte mot doping på 17 steder samtidig». *Dagsavisen*. 27. februar 2019. Besøkt 9. mars 2019.
7. ↑  Bjørnar Hjellen; Jørund Wessel Carlsen; Fredrik Sveen (5. mars 2019). «Tidligere dopingavslørte Johannes Dürr arrestert: – Ikke overrasket». *NRK*. Besøkt 9. mars 2019.
8. ↑  Bjørnar Hjellen, Anders Skjerdingstad, Jørund Wessel Carlsen (1. mars 2019). «Nystad sier opp etter dopingsaken: – Kan ikke motivere meg når sånne ting skjer». *NRK*. Besøkt 9. mars 2019.
9. ↑  Bjørnar Hellen (28. februar 2019). «Langrennstopp får sparken etter dopingskandalen i Østerrike». *NRK*. Besøkt 9. mars 2019.
10. ↑  Fredrik Stuve (11. mars 2019). «Beryktet estisk trener anholdt av politiet». *Dagbladet*. Besøkt 11. mars 2019.
11. ↑  Andrew Whyte (11. mars 2019). «Ski trainer Alaver released after prosecutor office doping probe detention». *Eesti Rahvusringhääling* **(engelsk)**. Besøkt 11. mars 2019.
12. ↑  Fredrik Stuve (20. mars 2019). «21 utøvere involvert i dopingskandalen». *Dagbladet*. Besøkt 20. mars 2019.
13. ↑  «21 utøvere involvert i dopingskandalen: - Enkelte vet ennå ikke at de er blitt identifisert». *Aftenposten*. NTB. 20. mars 2019. Besøkt 23. juli 2019.
14. ↑  Mats Wedervang (15. mai 2019). «Kristoffs lagkamerat kobles til dopinglege». *TV 2*. Besøkt 23. juli 2019.
15. ↑  Øyvind Godø (23. juli 2019). «Utestenges i fire år etter Seefeld-skandalen». *Dagbladet*. Besøkt 23. juli 2019.

Eksterne lenker
---------------

* ÖADRs pressemeldinger for 2019